– Det er knusktørt. Gresset fra fjoråret står og strutter. Det som dynamitt, sier innsatsleder i Rogaland Brann og Redning IKS, Frode Johansen, til NRK.

Han og flere andre brannfolk var lørdag formiddag på plass ved Gjesdalveien i Gjesdal for å slukke en større lyngbrann som hadde kommet ut av kontroll.

– Det har til tider brent kraftig her. Det har brent oppover en fjellside og har kommet til toppen. Det hjelper med frivillige. Det er store avstander. Mange mål har brent allerede, sier Johansen.

Brannvesenet fikk melding om brannen i Gjesdal klokken 10.45. Klokken 14.15 var brannen fortsatt ikke under kontroll. Da brannvesenet kom til stedet var det cirka 1 mål som brant. Etter hvert ble brannen mye større og synligere.

Åpne flammer i Gjesdal. Foto: Cecilie Berntsen Jåsund / NRK

Klokken 15.30 melder brannvesenet at de har begynt å få kontroll på brannen.

I tillegg brenner det flere andre steder i Rogaland. Brannvesenet melder også om branner ved Saglandsvatnet i Bjerkreim og på Lindland i Sokndal som har vært ute av kontroll. Lørdag ettermiddag var brannen i Sokndal slukket.

Brannvesenet hadde ikke kontroll på brannen i Noredalen i Sandnes lørdag ettermiddag. Foto: Ronny Hjertås

Forbud mot å tenne opp bål

I området ved Saglandsvatnet i Bjerkreim og Eigersund kommuner, Krossmoen og Hellelandheia har Eigersund brann- og redning strevd med å få kontroll på brannen. Den er godt synlig fra veien, og 110-sentralen har vært ringt ned av fok som ser brannen.

– Vi har begynt å få kontroll ved Krossmoen i Eigersund. Det brenner på fjelltoppene, sier utrykningsleder i Eigersund brann og redning Lars Magne Nevland.

Utrykningsleder i Eigersund brann- og redning, Lars Magne Nevland, har hatt en travel ettermiddag. Foto: Mathias Oppedal / NRK

Det er en bråtebrann som det var gitt tillatelse til, som kom ut av kontroll. Området det brenner i er mellom 500 og 1000 mål, melder brannvesenet.

– Vi har innført midlertidig brenningsforbud i kommunen, sier Nevland.

Det gjelder også i Bjerkreim kommune. Rogaland Brann og Redning sendte lørdag kveld ut melding om forbud mot å tenne opp bål i sine 12 kommuner

I Noredalen i Sandnes er det ikke kontroll på skog- og lyngbrannen på Øykjafjellet. 29 personer fra Rogaland Brann- og Redning og et brannlag med 14 personer er med i slukkingsarbeidet.

– Vi har problemer med vindretningen som endrer seg. Vi venter på nå på brannhelikopteret som kommer fra Sauda til å hjelpe oss i slukkingsarbeidet, sier overbefal Frode Strøm.

En privat bolig og en garasje har brent ned sentralt i Mysen i Indre Østfold. FOTO: FREDDIE LARSEN Du trenger javascript for å se video. En privat bolig og en garasje har brent ned sentralt i Mysen i Indre Østfold. FOTO: FREDDIE LARSEN

Flere branner

Men det er ikke kun i Rogaland det brenner. Tørt og fint påskevær med vind har bidratt til en hektisk lørdag for brannvesenet.

Dette området i Fusa er svidd etter en brann. Foto: Fusa brann og redning

Gressbrann på Skarnes i Sør-Odal kommune i Hedmark. 3–4 mål er svidd av. Brannvesenet skal ha kontroll.

Bråtebrann kom ut av kontroll i Fusa i Hordaland. 100 kvadratmeter er svidd av. Brannvesenet har kontroll på stedet.

Skogbrann ved Åtangveien i Kragerø i Telemark. Brannvesenet har kontroll.

På Stokksund i Trøndelag har en gressbrann kommet ut av kontroll ved Skjøraveien. Brannen nærmer seg bolighus, og nødetatene er på vei, melder politiet. Brannvesenet skal ha kontroll på brannen litt før klokken 15.

I Mysen i Østfold har det oppstått en gressbrann rundt et hus som er overtent. Brannvesenet fikk kontroll på brannen kl. 14.38. En nabo er anmeldt for å ha forårsaket brannen ved uaktsom bråtebrenning. En bolig står i brann i Mysen. Foto: Freddie Larsen

En gressbrann har spredt seg til en hytte ved Laugtjønn i Evje. Brannvesenet i Evje er på stedet klokken 16.53, og mannskap fra Iveland er på vei for å hjelpe til. Det er ikke bilvei inn til stedet.

– Brenner overalt

Men det er i Rogaland det kanskje har vært travlest lørdag til nå for brannvesenet.

Brannvesenet melder om over 250 bråtebranner til nå i dag. Da NRK ringte vaktleder Svein Nesse tidligere i dag sa han følgende:

– Det brenner overalt. Fra nord i Haugesund, til sør i Sokndal. Jeg har egentlig ikke tid til å snakke med deg. Det kommer 80 til 100 telefoner per oppdrag.

NRK har også fått flere meldinger om branner, blant annet i Ryfylke. Disse skal ifølge brannvesenet være under kontroll.

I tillegg har 300 kvadratmeter blitt svidd av på Tananger i Sola. Politiet mistenker at brannen var påsatt. Brannvesenet ber nå folk legge igjen fyrstikkene hjemme.

– Vi ber folk legge igjen fyrstikkene hjemme til det har regnet i alle fall, og fra 15. april er det forbud mot å gjøre opp ild i skog og mark. Jeg anbefaler at folk legger igjen fyrstikkene før det også, sier Johansen.

NRK oppdaterer saken